TMB ออกหุ้นกู้ด้อยสิทธิชุดใหม่
TMB ออกหุ้นกู้ด้อยสิทธิชุดใหม่&nbsp; ให้ผลตอบแทนคุ้มค่า ทุก 3 เดือน TRISและ Fitch Ratings ให้อันดับความน่าเชื่อถือ A
16 มี.ค. 2553

TMB ออกหุ้นกู้ด้อยสิทธิชุดใหม่  ให้ผลตอบแทนคุ้มค่า ทุก 3 เดือน TRISและ Fitch Ratings ให้อันดับความน่าเชื่อถือ A
นายบุญทักษ์  หวังเจริญ  ประธานเจ้าหน้าที่บริหาร TMB เปิดเผยว่า ภายหลังจากการที่ TMBประสบความสำเร็จในการปรับโครงสร้างการบริหารงานในปีที่ผ่านมา ส่งผลให้ธนาคารกลับมามีกำไรสุทธิจากการดำเนินงานในปี 2552 ที่เติบโต 400% เป็น 2,044 ล้านบาท   และในปีนี้ TMB มีเป้าหมายที่จะตอกย้ำภาพความแข็งแกร่งและการเป็นธนาคารชั้นนำของไทยให้ชัดเจนยิ่งขึ้น พร้อมนำเสนอผลิตภัณฑ์และบริการทางการเงินที่ตอบโจทย์ลูกค้าแต่ละกลุ่มอย่างต่อเนื่อง   สำหรับในช่วงที่สภาพเศรษฐกิจเริ่มพลิกพื้นตัวเช่นนี้ ธนาคารได้นำเสนอหุ้นกู้ด้อยสิทธิ TMB เพื่อเป็นทางเลือกใหม่ที่ให้ผลตอบแทนคุ้มค่า สม่ำเสมอ  ซึ่งจะเป็นการสร้างมูลค่าเพิ่มให้กับการลงทุน นอกเหนือจากการออมเงินในปัจจุบัน  และคาดว่าน่าจะเป็นที่สนใจแก่นักลงทุนอย่างกว้างขวาง




หุ้นกู้ที่จะจำหน่ายในครั้งนี้ เป็นหุ้นกู้ด้อยสิทธิ  ไม่มีหลักประกัน  และมีผู้แทนผู้ถือหุ้นกู้  โดยมีอายุ 10 ปี  (ธนาคารมีสิทธิไถ่ถอนหุ้นกู้ก่อนกำหนดทั้งจำนวนได้ ณ สิ้นปีที่ 5  และทุกๆ 3 เดือนถัดไป)    ให้ผลตอบแทน  ปีที่ 1-5  เท่ากับ 4.7%  และปีที่ 6-10 เท่ากับ  6.0 %  กำหนดจ่ายดอกเบี้ยทุก 3 เดือน ในวันที่ 2 กรกฏาคม ตุลาคม  มกราคม  และเมษายน ของทุกปี ตลอดอายุหุ้นกู้   มูลค่าหุ้นกู้ที่เสนอขายทั้งหมดคือ 4,000 ล้านบาท และอาจมีการเสนอขายเพิ่มเติมในวงเงินไม่เกิน 4,000 ล้านบาท   จองซื้อขั้นต่ำ 100,000 บาท  และเพิ่มเป็นทวีคูณของ 100,000 บาท   ทั้งนี้ TRIS Rating และ Fitch Ratings ได้จัดอันดับความน่าเชื่อถือหุ้นกู้ด้อยสิทธิ TMB ที่ระดับ A  และ  A (tha) ตามลำดับ
นายบุญทักษ์ได้กล่าวเพิ่มเติมว่า  การเสนอหุ้นกู้ด้อยสิทธิชุดนี้ออกจำหน่าย  ก็เพื่อเป็นเงินกองทุนของธนาคาร โดยทดแทนหุ้นกู้ด้อยสิทธิครั้งที่ 12 ที่ธนาคารไถ่ถอนก่อนกำหนดเมื่ออายุครบ 5 ปีในเดือนมีนาคมนี้ โดยปัจจุบัน TMB มีฐานเงินกองทุนที่แข็งแกร่ง มีอัตราส่วนความเพียงพอของเงินกองทุน (CAR) อยู่ที่ 17.1% เพิ่มขึ้นจากร้อยละ 13.9% ในปี 2551  นอกจากนี้ การออกหุ้นกู้ในครั้งนี้จะยังเป็นการจัดหาเงินทุนระยะยาวไว้รองรับการปล่อยสินเชื่อให้แก่ลูกค้าในการขยายธุรกิจ  ตามแผนงานของธนาคาร ที่มุ่งขยายสินเชื่อให้เติบโตประมาณ 10% จากปีที่แล้ว แบ่งเป็น สินเชื่อธุรกิจขนาดกลางและขนาดย่อม (SMEs) เติบโตที่ 20% ขณะที่ สินเชื่อรายใหญ่ ตั้งเป้าเติบโตที่ 10% ส่วนทางด้านสินเชื่อรายย่อย จะมีการเติบโตประมาณ 7-8%
ผู้สนใจหรือนักลงทุนสามารถจองซื้อหุ้นกู้ด้อยสิทธิ TMB ได้ระหว่างวันที่  24  มีนาคม -  1  เมษายน  2553  ณ สาขาของ TMB  กว่า 486   สาขา ทั่วประเทศ